IMF gee voorstelle vir SA se ekonomiese herstelDie Internasionale Monitere Fonds. (Foto: Bnr.bg) Die Internasionale Monetêre Fonds (IMF) het ŉ reeks aanbevelings gemaak waaraan Suid-Afrika moet voldoen indien die regering die ekonomie weer op dreef wil kry. Dit sluit in dat staatsdienssalarisse besnoei moet word en minder geld aan sukkelende staatsondernemings betaal word. Die IMF het die afgelope tien dae sleutelpersoneel in Suid-Afrika ontplooi wat virtuele vergaderings met verskeie leidende rolspelers in die Suid-Afrikaanse ekonomie gevoer het oor die land se ekonomiese penarie. Ná afloop van die proses het die IMF, aan wie Suid-Afrika sedert verlede jaar skuldpligtig is en van wie se mening die land dus nou versigtig kennis moet neem, ŉ verklaring uitgereik waarin hy sy standpunt oor die land se ekonomiese posisie uiteensit. Die fonds stel dit ook duidelik wat gedoen moet word om die situasie reg te stel. Volgens die IMF het die koronavirus-pandemie Suid-Afrika se groei benadeel en die land se fiskale kwesbaarheid vererger. Daarom moet die regering dringend fiskale begrotingstekorte en soewereine skuldvlakke verminder deur staatsdienssalarisse in te kort en minder geld oor te betaal aan ondoeltreffende staatsbeheerde ondernemings. Voorts bevind die IMF dat strukturele veranderings aan die Suid-Afrikaanse ekonomie die enigste manier is om op lang termyn te groei. Vantevore het die IMF hiermee bedoel die relatiewe deregulering van die arbeidsmark, en ŉ oorskuif van beleidsklem vanaf die ideaal van ŉ ontwikkelingstaat en staatsgeleide ekonomiese groei na ŉ ideaal van vryemarkbeginsel en private, entrepreneurgeleide ekonomiese groei. In sy amptelike reaksie het die Suid-Afrikaanse tesourie gesê die land se regering sal voortgaan om die hokslaan van die pandemie te prioritiseer en entstowwe sal op ŉ korrekte en deursigtige manier bekom word. Voorts voer die nasionale tesourie aan dat Suid-Afrika daartoe verbind is om sy skuldvlakke oor die volgende vyf jaar te stabiliseer en oor dieselfde tydperk te begin om die begrotingstekort gaandeweg te verminder. Wat die inkorting van staatsdienssalarisse betref, sê die nasionale tesourie dat die afskaal van sulke salarisse regeringsbeleid is, maar die inwerkingstelling daarvan word vertraag deur vakbonde se hofsaak om verhogings te probeer afdwing. In dié betrokke hofgeding het die arbeidshof onlangs ten gunste van die staat en teen die vakbonde bevind, maar die vakbonde appelleer tans. Laastens het die nasionale tesourie gesê Suid-Afrika is verbind tot strukturele hervorming van die ekonomie, maar glad nie uitgespel wat daarmee bedoel word nie. Wat die nasionale tesourie uitgelaat het, is dat die IMF se voorstelle, en die mate waartoe dit met die voornemens van die nasionale tesourie oorvleuel, die presiese teenoorgestelde is van wat die ANC deurgaans in die parlement verkondig en prakties deur wetgewing, regulering en oorsigdruk afdwing. Daar is tans ook absoluut geen aanduiding hoegenaamd van ŉ koersverandering nie – en uitsprake van ŉ verskeidenheid kabinetsministers in sleutelportefeuljes druis direk in teen die IMF en die nasionale tesourie se beleidsvoorkeure.